  Майя Бывальцева Ӟырт кезьытъёс сэрен Удмуртиысь гурт но кар школаосысь 1-тӥ- 4-тӥ классъёсын дышетон уретэмын. Сыӵе ӵектон сётэ улосвылысь дышетонъя но тодосъя министерство. «» бамаз со сярысь ивортэ Ижкар администрациысь дышетонъя управленилэн кивалтӥсез Светлана Петрова. «Дышетонэз радъян дыръя температурая режимез чаклан сярысь Удмуртиысь Дышетонъя но тодосъя министерствоен сётэм дэмланъёсъя, кезьыт куазь сэрен туннэ, 20.12.2016-тӥ арын, кар школаосысь начальной классъёсын дышетон огдырлы дугдытӥське», — ивортӥз Светлана Петрова. Пусъём, Удмуртиысь дышетонъя но министерстволэн дэмламезъя, температура -27 градуслэсь улӥын ке, дышетон быдэс элькунъя школаосын 1-тӥысен 4-тӥ классозь уретэмын луыны быгатэ. Кызьы веразы иворъёсъя «Удмуртия» агентстволы улосвылысь дышетонъя министерствоын, дышетсконниос со вакытэ огшоры нуналъёсы кадь ик ужало. Анай-атайёс нылпизэс школае ваизы ке, дышетон мыноз, но выль темаосты уз эскере. «Кырысь температура шоры учкытэк, Ижкарысь школаосын дышетон дышем радлыкъя мынэ. Ваньмыз дышетӥсьёс ужан интыосазы, соос дышетсконние лыктэм пиналъёсын ужало», — вераз Ижкар администрациысь дышетонъя управленилэн кивалтӥсезлэн воштӥсез Александр Орлов. Тодэ вайытом, элькунысь уйпал ёросъёсын -39 градусозь кезьыт куазь чаклаське 20-тӥ толсуре гинэ. Ӵуказе, 21-тӥ толсуре, температура 15–20 градуслы ӝутскоз но -9…-14 градус луоз. Шунытэн ӵош элькунэ лымы вуоз, пельскоз. Тегъёс: Дышетон Ижкар Удмуртия Тол пиналъёс школаос Дышетонъянонаукаяминистерство  